I strålende solskin mødte alle Aalborg Håndbolds herrer op i Aalborg Zoo til en noget anderledes gang træning end den sædvanlige. Aalborg Zoo havde forberedt diverse opgaver, der skulle løses i hold og på tid, og derefter var det fodringstid. Alle spillerne fik lov til at håndfodre isbjørnen Victoria, og selv om der var tremmer imellem gibbede det i mange af spillerne, og hånden med tørfodderet blev hurtigt trukket tilbage. Da det blev Håvard Tvedtens tur, lød der et lille skrig, og fodderet røg på jorden. - Det er et stort dyr, og jeg vil ærligt indrømme, at jeg blev lidt bange, lød der bagefter. Det skal dog siges, at det gik bedre i andet forsøg. Også elefanterne blev håndfodret. Alle spillerne slap fra besøget i zoo uden skader, hvilket naturligvis glædede træneren Jesper Jensen, der ser stor værdi i at samle spillerne uden for de sædvanlige rammer. - Det gælder i den grad om, at vi mødes til uhøjtidelige ting. Jo bedre vi kender hinanden uden for banen, jo bedre er man også til at stå sammen inde på banen, siger træneren, der dog ikke vil tilskrive en eventuel sejr på søndag besøget i zoo.

Referat:
Aalborg Håndbold lader op til Barcelonakamp med fodring af dyr i Aalborg Zoo.